CELEX: 32016R0302
Language: el
Date: 2016-02-25 00:00:00
Title: Εκτελεστικός κανονισμός (ΕΕ) 2016/302 της Επιτροπής, της 25ης Φεβρουαρίου 2016, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

4.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 58/21
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/302 ΤΗΣ ΕΠΙΤΡΟΠΉΣ
   της 25ης Φεβρουαρίου 2016
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ' εφαρμογή των γενικών αυτών κανόνων, τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού θα πρέπει να καταταγούν στον κωδικό ΣΟ που εμφαίνεται στη στήλη 2, για τους λόγους που αναφέρονται στη στήλη 3 του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό μπορεί να συνεχίσει να τις επικαλείται επί μία ορισμένη χρονική περίοδο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου (2). Η διάρκεια της εν λόγω προθεσμίας πρέπει να είναι τρίμηνη.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη 2 του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Φεβρουαρίου 2016.
      
         
            Για την Επιτροπή,
         
         
            εξ ονόματος του Προέδρου,
         
         Stephen QUEST
         
            Γενικός Διευθυντής Φορολογίας και Τελωνειακής Ένωσης
         
      
   
   
      (1)  ΕΕ L 256 της 7.9.1987, σ. 1.
   
      (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Είδος με τη μορφή πλαστικού πίνακα σχεδίασης, διαστάσεων περίπου 31 cm × 32 cm, με ανοιχτόχρωμη μαγνητική επιφάνεια με πλαστική επίστρωση για σχεδίαση και σβήσιμο. Η επιφάνεια περιβάλλεται από πλαστικό πλαίσιο με λαβές.
                  Στον πίνακα συνδέεται με νήμα μία πλαστική γραφίδα με μεταλλικό άκρο η οποία πιέζεται στην επιφάνεια και, εξαιτίας των μαγνητικών ιδιοτήτων της επιφάνειας, μπορεί να χρησιμοποιηθεί για τη σχεδίαση εικόνων, γραμμάτων κ.λπ. Στο πλαστικό πλαίσιο είναι, χαλαρά τοποθετημένες, τέσσερις μικρές μαγνητικές σφραγίδες από πλαστικό, με τις οποίες διάφορα σχέδια μπορούν να αποτυπωθούν στην επιφάνεια.
                  Το σβήσιμο επιτυγχάνεται με ανύψωση της πάνω στρώσης του πλαστικού· ο μηχανισμός για την ανύψωση της πάνω στρώσης είναι ενσωματωμένος στο κάτω μέρος του πίνακα σχεδίασης και αποσυνδέει τη μαγνητική λειτουργία.
                  Το είδος προορίζεται για την ψυχαγωγία παιδιών.
                  Βλέπε εικόνα (1).
               
               
                  9503 00 95
               
               
                  Η κατάταξη καθορίζεται από τους γενικούς κανόνες 1, 3α), 3β) και 6 για την ερμηνεία της συνδυασμένης ονοματολογίας (ΓΚΕ) καθώς και από το κείμενο των κωδικών ΣΟ 9503 00 και 9503 00 95.
                  Η κατάταξη στην κλάση 9610 ως πλάκα από σχιστόλιθο ή πίνακας για γράψιμο ή σχεδίαση, αποκλείεται, δεδομένου ότι το είδος δεν προορίζεται για γραφή ή σχεδίαση με μολύβια από σχιστόλιθο, κιμωλίες, μαρκαδόρους με μύτη από πίλημα ή ίνες [βλέπε επίσης τις επεξηγηματικές σημειώσεις του εναρμονισμένου συστήματος (ΕΣΕΣ) για την κλάση 9610].
                  Το είδος έχει τα χαρακτηριστικά παιχνιδιού της κλάσης 9503. Επειδή η κλάση 9503 παρέχει την πλέον συγκεκριμένη περιγραφή, η κατάταξη στην κλάση 3926 ως άλλο τεχνούργημα από πλαστικές ύλες αποκλείεται επίσης.
                  Το είδος συνιστά σύνθετο είδος κατά την έννοια του ΓΕΚ 3β). Αποτελείται από πλαστικές ύλες και μαγνητική επιφάνεια, που από κοινού σχηματίζουν ένα σύνολο [βλέπε επίσης τις ΕΣΕΣ στον ΓΕΚ 3β), (IX)].
                  Το πλαίσιο και η επιφάνεια είναι κατασκευασμένα από πλαστικές ύλες. Τα πλαστικά μέρη κυριαρχούν και προσδίδουν στο είδος τον ουσιώδη χαρακτήρα του, κατά την έννοια του ΓΚΕ 3β).
                  Ως εκ τούτου, το είδος πρέπει να καταταχθεί στον κωδικό ΣΟ 9503 00 95, ως άλλο παιχνίδι από πλαστική ύλη.
               
            
         (1)  Η εικόνα έχει αποκλειστικά ενημερωτικό σκοπό.